Etter i 1892 å ha gått ved Det ettårige ettermiddagskursus for kvinner, arbeidet Jenny Bech Jürgensen som butikk- og kontordame i Kristiania. I 1894 rapporterte hun ved et møte i Kvinnelig Handelsstands forening om elendige lønnsforhold på arbeidsplassen, en butikk i Kristiania. Dette førte til avisskriverier og debatt. Den underbetalte det var meldt om fikk lønnsforhøyelse, mens Bech Jürgensen selv ble oppsagt fra sin stilling. Senere arbeidet hun som bokholder.